**Organizačný a rokovací poriadok**

**odborovej komisie pre študijný program doktorandského štúdia**

**predškolská a elementárna pedagogika**

**v študijnom odbore učiteľstvo a pedagogické vedy**

1. Odborová komisia pre študijný program doktorandského štúdia predškolská a elementárna pedagogika v študijnom odbore učiteľstvo a pedagogické vedy (ďalej aj OK DŠ) je ustanovená podľa Zákona č. 131/2002 z. z. o vysokých školách a o zmene a doplnení niektorých zákonov a pracuje podľa článku č. 27 Študijného poriadku Prešovskej univerzity v Prešove z roku 2018.
2. Členov odborovej komisie na návrh garanta príslušného študijného programu vymenúva alebo odvoláva dekan po schválení vo Vedeckej rade PF PU. Odborová komisia má najmenej sedemčlenov. V odborovej komisii je najmenej jeden člen, ktorý nie je členom akademickej obce Prešovskej univerzity v Prešove. Členovia OK DŠ sú profesori alebo docenti. Členovia odborovej komisie volia zo svojich členov predsedu, ktorý je výkonným orgánom odborovej komisie.
3. Funkčné obdobie členov odborovej komisie sa kryje s obdobím platnosti akreditácie študijného programu.
4. Odborová komisia plní najmä tieto úlohy:
5. vyjadruje sa k návrhu tém dizertačných prác,
6. prerokúva návrhy na školiteľov doktorandského štúdia,
7. navrhuje dekanovi zloženie komisií na prijímacie skúšky na doktorandské štúdium,
8. posudzuje a schvaľuje individuálny študijný plán doktoranda,
9. posudzuje a schvaľuje ročné hodnotenie doktoranda,
10. navrhuje dekanovi zloženie komisie na dizertačné skúšky,
11. poskytuje dekanovi vyjadrenie, či dizertačná práca zodpovedá svojou úrovňou a formou požiadavkám a či ju odporúča na obhajobu,
12. navrhuje dekanovi oponentov dizertačnej práce, v prípade potreby ich zmenu,
13. navrhuje zloženie komisie na obhajobu dizertačnej práce,
14. vo zvlášť odôvodnených prípadoch sa na žiadosť doktoranda vyjadruje k zmene témy alebo školiteľa.
15. Úlohy podľa odseku 4 môže v mene komisie plniť jej predseda.
16. Odborová komisia zasadá podľa potreby, najmenej však raz ročne. Z každého zasadnutia odborovej komisie sa vypracúva a archivuje zápisnica. Administratívnu činnosť odborovej komisie zabezpečuje jej tajomník. Pokiaľ okolnosti neumožnia prezenčné rokovanie OK DŠ, volí predseda odborovej komisie náhradný spôsob komunikácie s OK DŠ (elektronickou cestou) a hlasovanie per rollam.
17. Prezenčné alebo dištančné zasadnutie OK DŠ je uznášaniaschopné, ak sa na ňom zúčastní nadpolovičná väčšina členov odborovej komisie. Na prijatie záverov a uznesení zo zasadnutia OK DŠ je potrebný súhlas nadpolovičnej väčšiny prítomných členov, resp. tých, ktorí sa zúčastnili na hlasovaní per rollam.
18. Predseda odborovej komisie zodpovedá za celkové fungovanie študijného programu, najmä:
19. v spolupráci s prodekanom pre doktorandské štúdium zvoláva a vedie zasadnutia odborovej komisie,
20. zodpovedá za vypracovanie zápisnice zo zasadnutia odborovej komisie a jej distribúciu,
21. predkladá vo vedeckej rade fakulty návrhy na školiteľov v doktorandskom stupni štúdia,
22. má právo kontrolovať priebeh a administráciu doktorandského štúdia a v súčinnosti s garantom je hlavným poradným orgánom dekana fakulty pri riešení sporných záležitostí týkajúcich sa doktorandského štúdia v danom študijnom programe.
23. V prípade, ak predseda odborovej komisie z vážnych dôvodov nemôže vykonávať svoje povinnosti, z poverenia dekana ho zastupuje tajomník OK DŠ.
24. Organizačný a rokovací poriadok OK DŠ sa riadi aktuálnymi predpismi Prešovskej univerzity a Pedagogickej fakulty PU. Ak nastane situácia, že starší predpis už svojím obsahom nie je kompatibilný s novším predpisom, dáva odborová komisia prednosť novšej verzii.
25. Tento organizačný a rokovací poriadok odborovej komisie pre študijný program doktorandského štúdia predškolská a elementárna pedagogika v študijnom odbore učiteľstvo a pedagogické vedy na Pedagogickej fakulte Prešovskej univerzity v Prešove bol schválený na zasadnutí odborovej komisie dňa 22. 1. 2020 a týmto dňom nadobúda platnosť a účinnosť.

V Prešove 22. 1. 2020

 doc. RNDr. Iveta Scholtzová, PhD.

 dekanka PF PU

 prof. PaedDr. Ľudmila Liptáková, CSc.

 predsedníčka OK DŠ